Arena Nord kan ikke længere være spillested ved kvindernes EM i december. Det er konklusionen efter myndighedernes nye lokale restriktioner og nedlukning i Nordjylland, der blandt andet gælder for Frederikshavn Kommune. Det oplyser direktør i Arena Nord Per Malmberg. Tilbage i august 2019 kunne Dansk Håndbold Forbund offentliggøre Arena Nord som spillested ved EM 2020. Den alvorlige udvikling i Nordjylland samt myndighedernes nedlukning af syv nordjyske kommuner umuliggør dog nu et EM-værtskab i Frederikshavn. Ifølge EM-programmet skulle der spilles seks kampe i EM-gruppe A i Arena Nord den 3., 5., og 7. december. Direktør for Arena Nord, Per Malmberg, er rigtig ærgerlig over udviklingen: - I Frederikshavn er vi håndboldentusiaster af hjertet, og vi havde derfor glædet os helt vildt til igen at lægge by til nogle spændende kampe til dette års EM. Vi har prøvet det før med stor succes ved mesterskabet i 2015, og vi var på trods af omstændighederne igen klar til at løfte opgaven. Vi havde sågar vores berømte hjemmestrikkede huer klar til kvindelandsholdet, men nedlukningen af Nordjylland og de tilhørende restriktioner gør, at vi må opgive vores værtskab. Det er vi virkelig kede af, siger Per Malmberg i en pressemeddelelse. Jagter ny værtsby Per Bertelsen, der er formand for Dansk Håndbold Forbund, er også ked af aflysningen i Frederikshavn, men han er dog stadig optimistisk i jagten på en ny værtsby: - Vi er først og fremmest kede af, at vi skal opgive Frederikshavn som vært, for vi har et fantastisk samarbejde med byen og med de gode folk i Arena Nord. Jeg er dog overbevist om, at vi kan lykkes med at finde en ny værtsby. Vi vil stadig gøre vores allerbedste, så vi får et ordentligt mesterskab her i Danmark. Situationen er uden tvivl alvorlig, og det bliver krævende for os alle, men vi har nogle dygtige medarbejde og uundværlige frivillige, så vi skal nok løse opgaven, siger Per Bertelsen. EM i kvindehåndbold afholdes i Danmark og Norge fra den 3.-20. december.

Opsummering:
Arena Nord kan ikke være spillested ved kvindernes EM til december.